b'\n_START_ARTICLE_\nDynamiske effekter\n_START_PARAGRAPH_\nDynamiske effekter betegner i \xc3\xb8konomisk teori de adf\xc3\xa6rds\xc3\xa6ndringer hos borgerne, som et \xc3\xb8konomisk indgreb kan afstedkomme. Oftest benyttes begrebet om de \xc3\xa6ndringer i arbejdsudbuddet, som en skattelettelse kan medf\xc3\xb8re._NEWLINE_\xc3\x86ndringerne i arbejdsudbuddet kan deles op i en deltagelseseffekt og en timeeffekt. Deltagelseseffekten angiver \xc3\xa6ndringen i antallet af besk\xc3\xa6ftigede, n\xc3\xa5r gevinsten ved at arbejde \xc3\xb8ges gennem en skattelettelse. Timeeffekten angiver \xc3\xa6ndringen i arbejdstimer blandt de allerede besk\xc3\xa6ftigede. Timeeffekten kan pr\xc3\xa6ges af to modsatrettede effekter. Der kan der v\xc3\xa6re tale om en s\xc3\xa5kaldt indkomsteffekt, hvor man pga. en \xc3\xb8get reall\xc3\xb8n som f\xc3\xb8lge af skattelettelsen v\xc3\xa6lger at arbejde mindre (popul\xc3\xa6rt kaldet h\xc3\xa6ngek\xc3\xb8jeeffekten) eller en substitutionseffekt, hvor man ved udsigten til en h\xc3\xb8jere indkomst erstatter (substituerer) fritid med \xc3\xb8get arbejdsudbud._NEWLINE_Da disse effekter er vanskelige at forudsige med sikkerhed, er det omdiskuteret blandt \xc3\xb8konomer og politikere, hvorvidt de dynamiske effekter b\xc3\xb8r indregnes i \xc3\xb8konomiske prognoser.'